איך האב דיך צו פיל ליב

"איך האב דיך צו פיל ליב" (בעברית:"אני אוהבת אותך יותר מדי") הוא אחד משירי האהבה הפופולריים ביותר שנכתבו ביידיש.

אודות השיר
היצירה המוזיקלית "איך האב דיך צו פיל ליב" נכתבה על ידי המלחין הרוסי-אמריקאי אלכסנדר אולשנצקי  והפזמונאי חיים טויבר עבור הקומדיה המוזיקלית "דער קאטערינצ'יק" ("נגן תיבת הנגינה"). המחזה הוצג לראשונה בין 1933 ל-1934 בתיאטרון השדרה השנייה של דייוויד קסלר. התיאטרון התמודד עם קשיים כלכליים, והמפיקים ניסו ליצור מופע בידור קליל ופופולרי יותר במקום דרמה רצינית וכבדה, בכדי להקטין את הסיכוי לכישלון בקופות.

המחזמר נפתח עם צוות שחקנים מפורסמים שכלל את יוליוס נתנסון, אני טומאשבסקי (אחותו של בוריס טומשבסקי) ולובה קדיסון, שביצעה את השיר במחזה. קדיסון הייתה ידועה בהופעותיה בהפקות יידיש קלאסיות רציניות, וזו הייתה הפעם הראשונה שלה בהופעה מוזיקלית.

 עלילת המחזה 
עלילת המחזה סובבת סביב צירלה, בתה של אלמנה ובעל פונדק מעיירה קטנה בפולין, ואברשה, נגן רחוב צועני, מקבץ נדבות וכייס, שכל משפחתו הם נגני רחוב צוענים. צירלה ואברשה מאוהבים ומתכוונים להתחתן, למרות ההתנגדויות החריפות של משפחתה של צירלה ושל רב העיירה.

אמה של צירלה, רבקה, פונה למגדת עתידות צוענייה בשם מאשה, כדי לחזות את עתידה של בתה. מאשה מחבבת מאוד את אברשה ותוהה על גורלה שלה וכשהיא מגלה שאברשה עומדת להתחתן עם צירלה, היא שופכת את ליבה בשיר "איך האב דיך צו פיל ליב". מאשה מביעה את צערה, תוך שהיא מאחלת לו אושר: "אני אוהבת אותך יותר מדי כדי לכעוס עליך." עם דמעות בעיניה.

השחקנית לובה קדיסון, ששיחקה את מאשה במחזה, והייתה קשורה לשיר במשך שנים רבות, כינתה את השיר "מנגינה של לבבות ופרחים" והתנגדה לכך שהשיר אינו חושף את דמותה של מאשה ואינו תורם לפיתוח העלילה. לפי קדיסון, היא זו שהתעקשה שהשיר ייכתב מחדש כך שיופיע באופן טבעי במהלך חיזוי עתידות בקלפים, וטענה שהיא זו שהציעה שהשיר יכיל צער וקבלה כואבת של הגורל.

בעוד צ'ירלה ואברשה עומדים לפסוע בחופה ללא הסכמת אמה, מגיעים שליחים מעיר אחרת ומגלים כי נגני הרחוב הצוענים אינם הוריו האמיתיים של אברשה, ואברשה אינו צועני, אלא יהודי שנחטף כשהיה תינוק וגדל כבנם במחנה צוענים. התברר כי לאברשה יש מוצא יהודי עשיר, והוא נכדו של רב העיירה .

בעקבות התפנית בעלילה, האם רבקה והרב נותנים את הסכמתם לחתונה, מברכים את הזוג הצעיר, והמחזה מסתיים כשכולם מאושרים.

 ביצועים נוספים 

בשנת 1940, נגן הג'אז האמריקאי, בוב זורקה ותזמורתו הקליטו את הגרסה באנגלית, "I Love You Much Too Much", שגרם להכרה בשיר גם מחוץ לעולם היהודי. השיר באנגלית שנכתב על ידי דון ריי, שידוע בלהיטים שכתב עבור האחיות אנדרוז, הוקלט על ידי מבצעים רבים בסגנונות שונים, ביניהם ג'ין קרופה, אלה פיצג'רלד, האחיות אנדרוז, האחיות ברי, קוני פרנסיס, דין מרטין, ותמרה גוורדציטלי.

בשנת 1981, הגרסה האינסטרומנטלית של קרלוס סנטנה לשיר נכנסה למצעד American Top 40.

השיר בוצע בסדרת הטלוויזיה הרוסית משנת 2011, "חייו והרפתקאותיו של מישקה יאפונצ'יק"  (מחוץ לברית המועצות נקרא בשם "Once Upon a Time in Odessa").

 ראו גם 
 ביי מיר ביסטו שיין

 קישורים חיצוניים 
 מילות השיר ביידיש ובאנגלית, באתר Songs of My People (באנגלית)
 "I Love You Much Too Much", באתר SecondHandSongs (באנגלית)

ביצועים ביידיש

 "Ich Hob Dich Tzufil Lieb" מאת יפה ירקוני, סרטון בערוץ יוטיוב, 1961
 "Ich Chob Dich Tzifeel Lieb" מאת האחיות ברי, סרטון בערוץ יוטיוב, 1965
 "Ikh hob dikh tsufil lib" מאת שרון בראונר, סרטון בערוץ יוטיוב, 2012
 "Ich Hob Dich Zifeel Lieb" מאת האחיות אליבי, סרטון בערוץ יוטיוב, 2025

ביצועים באנגלית
 "I Love You Much Too Much" מאת האחיות אנדרוז, סרטון בערוץ יוטיוב, 1940
 "I Love You Much Too Much" מאת קוני פרנסיס, סרטון בערוץ יוטיוב, 1960
 "I Love You Much Too Much" מאת דין מרטין, סרטון בערוץ יוטיוב, 1961
 "I Love You Much Too Much" מאת סנטנה, סרטון בערוץ יוטיוב, 1981

 הערות שוליים 

קטגוריה:שירים ביידיש
קטגוריה:תיאטרון יידיש
קטגוריה:שירי דין מרטין
קטגוריה:שירי יפה ירקוני
קטגוריה:שירי אהבה